“หุ้นเอเชีย” เปิดลบ “เฟด” เดินหน้าขึ้น “ดอกเบี้ย” กดดัน
“ตลาดหุ้นเอเชีย” วันนี้เปิดลบ ถูกกดดันจาก “เฟด” ขึ้นอัตราดอกเบี้ย 0.75% ติดต่อกันเป็นครั้งที่ 4 พร้อมส่งสัญญาณเดินหน้าขึ้นดอกเบี้ยต่อ
“ตลาดหุ้นเอเชีย” วันนี้เปิดลบ ถูกกดดันจาก “เฟด” ส่งสัญญาณเดินหน้าขึ้นดอกเบี้ยอีก
3 พ.ย. 2565

ตลาดหุ้นเอเชียเปิดลบในวันนี้ โดยถูกกดดันจากการที่นายเจอโรม พาวเวล ประธานธนาคารกลางสหรัฐ (เฟด) ส่งสัญญาณเดินหน้าขึ้นอัตราดอกเบี้ย หลังเฟดมีมติปรับขึ้นอัตราดอกเบี้ย 0.75% ติดต่อกันเป็นครั้งที่ 4 เมื่อวานนี้ตามคาด พร้อมทั้งระบุว่า ยังเร็วเกินไปที่จะหารือกันเรื่องการระงับวงจรการคุมเข้มนโยบายการเงิน
ดัชนี HSI ตลาดหุ้นฮ่องกงเปิดวันนี้ที่ 15,477.74 จุด ลดลง 349.43 จุด หรือ -2.21% และดัชนี SSE Composite ตลาดหุ้นจีนเปิดวันนี้ที่ 2,981.20 จุด ลดลง 22.17 จุด หรือ -0.74%
ตลาดหุ้นโตเกียวปิดทำการวันนี้ (3 พ.ย.) เนื่องในวันแห่งวัฒนธรรม
“เรายังต้องดำเนินการคุมเข้มนโยบายการเงินต่อไป โดยข้อมูลเศรษฐกิจนับตั้งแต่การประชุมครั้งที่แล้วของเราได้บ่งชี้ให้เห็นว่า อัตราดอกเบี้ยที่เฟดจะปรับขึ้นเป็นครั้งสุดท้ายนั้น จะสูงกว่าที่มีการคาดการณ์กันไว้ก่อนหน้านี้” นายพาวเวล กล่าว
ตลาดหุ้นสหรัฐร่วงลงในวันพุธ (2 พ.ย.) โดยดัชนีเฉลี่ยอุตสาหกรรมดาวโจนส์ร่วงลง 505.44 จุด หรือ 1.55% แตะที่ 32,147.76 ขณะที่ ดัชนี S&amp;P500 ร่วง 2.5% แตะที่ 3,759.69 และดัชนี Nasdaq ร่วง 3.36% แตะที่ 10,524.80 จุด